《水龙吟 答碧梧姊秋夜弹琴诗》
清代·谈印梅

明河淡月疏星，闺房永夜珠帘卷。纱窗风紧，银屏灯暗，慵开书卷。

树杪秋深，天涯信断，有怀难遣。算几多离恨，凭谁共语，都付与、清商怨。

漫把金徽轻按，怕因愁、指随心乱。人琴无恙，山长水阔，甚时重见。

弦外知音，意中同调，目穷鸿远。但柔肠一缕，和它香篆，百回千转。

作者简介：谈印梅，字湘卿，归安人。谈学庭次女，南河主簿孙亭昆均室。诗学得孙秋士先生指授，与姊印莲、夫族姑佩芬称归安三女史，有《菱湖三女史集》合刻。